ពលរដ្ឋ​តវ៉ា​ថា​ទឹក​ជំនន់​បណ្តា​មក​ពី​ការ​ចាក់​បំពេញ​បឹងកក់
បុរស​មួយរូប​ និង​ក្រុមគ្រួសារ​បាន​សម្រេច​ផ្លាស់​លំនៅដ្ឋាន​ចេញ ​ដោយសារ​ខ្លាច​ក្រែង​មាន​គ្រោះ ថ្នាក់ ​និង​កើត​ជម្ងឺឆ្លង។
ភ្នំពេញ៖ ប្រជាពលរដ្ឋមួយចំនួនបានតវ៉ានៅមុខសាលរាជធានីភ្នំពេញដោយចោទប្រកាន់ថា ទឹកលិចផ្ទះសម្បែងរបស់គេនៅបឹងកក់ គឺបណ្តាលមកពីការបូមខ្សាច់ចាក់បំពេញបឹងកក់របស់ក្រុមហ៊ុន ស៊ូកាគូអ៊ីន។ អ្នកស្រី គង់ សុខា អាយុ៤៣ឆ្នាំ រស់នៅភូមិ២២ សង្កាត់ស្រះចក ខណ្ឌ័ដូនពេញ បានឈរស្រែកយំ នៅពីមុខសាលាក្រុងភ្នំពេញនៅថ្ងៃអង្គារ៍នេះ ដើម្បីទាមទារឲ្យមន្រ្តីរដ្ឋាភិបាលជួយអន្តរាគមន៍ក្រោយពីភ្លៀងធ្លាក់កាលពីយប់ថ្ងៃចន្ទ័ បានបណ្តាលឲ្យទឹកលិចផ្ទះរបស់អ្នកស្រី ។ ភ្លៀងធ្លាក់មួយមេយ៉ាងធំកាលពីថ្ងៃចន្ទ័ បានបណ្តាលឲ្យផ្ទះរាប់ពាន់គ្រួសាររបស់ប្រជាពលរដ្ឋដែល រស់នៅក្នុងតំបន់បឹងកក់ទាំងប្រាំពីរភូមិត្រូវបានទឹកលិច ។ ប្រជាពលរដ្ឋប្រមាណជិត១០០នាក់ បានសម្រេចមូរជើងខោ ដើរកាត់ទឹកដែលមានក្លិនស្អុយតិចៗ ពីតំបន់បឹងកក់ប្រមាណជាងមួយគីឡូម៉ែត្រ មកតវ៉ានៅពីមុខសាលាក្រុងភ្នំពេញ ដើម្បីឲ្យជួយកាត់បន្ថយទឹកដែលបានជនលិចនោះ ។ ប្រជាពលរដ្ឋទាំងនោះស្រែកថា៖ «ពេលណាសាលាក្រុង ចាប់ផ្តើមអភិវឌ្ឍប្រជាជននៅតំបន់បឹងកក់ទឹកភ្នែកពេលហ្នឹង រស់នៅយ៉ាងវេទនាពេលហ្នឹង»។ ក្រុមហ៊ុនស៊ូកាគូអ៊ីនរបស់លោកឧកញ្ញ៉ាឡៅ ម៉េងឃិន សមាជិកព្រឹទ្ឋសភាខាងគណបក្សប្រជាជនកម្ពុជា បានចុះកិច្ចព្រមព្រៀងជាមួយនឹងសាលាក្រុងភ្នំពេញ ដើម្បីជួលដីនៅតំបន់បឹងកក់ ដែលមានទំហំជាង១២៦ហិចតា រយៈពេល៩៩ឆ្នាំ សម្រាប់ធ្វើការអភិវឌ្ឍទៅជាមជ្ឈមណ្ឌលពាណិជ្ជកម្មទំនើបៗសណ្ឋាគារ និងផ្ទះល្វែង។ ចាប់តាំងពីក្រុមហ៊ុន បានចាប់ផ្តើមបូមដីចាក់បំពេញបឹងកក់តាំងពីឆ្នាំ២០០៨មក ផ្ទះអ្នកស្រុក៣.២០០គ្រួសារ ក្នុងចំណោមផ្ទះប្រាំពីរភូមិនៅតំបន់បឹងកក់ បានទទួលរងនូវផលប៉ះពាល់។ បុរសមួយរូបដែលកំពុងយួរចង្ក្រានហ្គាស ធុងទឹកកក និងកាបូបខោអាវដើរកាត់ទឹកនៅក្នុងភូមិ២៤ បាននិយាយាថា លោក និងក្រុមគ្រួសារបានសម្រេចផ្លាស់លំនៅដ្ឋានចេញដោយសារខ្លាចក្រែងមានគ្រោះថ្នាក់ និងកើតជម្ងឺឆ្លង បន្ទាប់ពីលោកបានជួលផ្ទះគេស្នាក់នៅអស់រយៈពេលជាងបីខែមកហើយនោះ។ លោកបន្តថា៖ «លិចអញ្ចឹងប្រហែលជាកន្លះម៉ែត្រពីរតឹក អាខ្លះដល់រនូតផ្ទះ យប់មិញគេងលើគ្រែ»។ អ្នកស្រីវង្ស ចរិយា អាយុ៤១ឆ្នាំ កំពុងលក់គ្រឿងទេស បាននិយាយថា កាលពីថ្ងៃចន្ទ័ ផ្ទះរបស់អ្នកស្រី បានលិចទឹកប្រមាណជិតកន្លះម៉ែត្រ។ អ្នកស្រីបាននិយាយទៀតថា សមាជិកនៅក្នុងគ្រួសារ បានសម្រេចចិត្តទៅស្នាក់នៅក្នុងផ្ទះសំណាក់មួយយប់ដោយសារពុំមានកន្លែងស្នាក់នៅសមរម្យ។ អ្នកស្រីបានមានប្រសាសន៍ទៀតថា ទឹកជន់លិចនេះ ដោយសារតែការបូមដីចាក់បំពេញបឹងកក់ របស់ក្រុមហ៊ុនស៊ូកាគូអ៊ីន ដែលបណ្តាលឲ្យស្ទះប្រព័ន្ឋលូគ្រប់ទីកន្លែង។ លោកស្រីបន្តថា៖ «បូមខ្សាច់ បូមអីកាលមុន ក្រុមហ៊ុនគេអត់ទិញបឹង ព្រោះគ្រាន់តែថា ភ្លៀងហើយរាំងអត់ដែលមាន ទឹកលិចទេ រាំងភ្លៀង គឺទឹកហូរអស់ ដល់តាំងពីក្រុមហ៊ុនគេបូមខ្សាច់អីមកទៅបឹងកក់ វាទឹកទើបស្ទះឆ្នាំហ្នឹង ទឹកអត់ហូរអត់អីហ្នឹង»។ លោកប៉ា សុជាតិវង្ស អភិបាលរងក្រុងភ្នំពេញ បាននិយាយថា នៅក្នុងទីក្រុងភ្នំពេញភាគច្រើនបានលិចទឹកគ្រប់ទីកន្លែង។ លោកថ្លែងដូច្នេះថា៖ «យើងឃើញស្រាប់ហើយភ្លៀងប៉ុន្មានថ្ងៃពេលភ្ជុំនេះ កុំថាដល់ទៅបឹង សូម្បីតែនៅកណ្តាលភ្នំពេញ យើងក៏មានការលិចលង់ដែរ គាត់និយាយក៏ត្រូវមួយចំណែក ក៏ប៉ុន្តែវាមិនមានចេតនា ដែលយើងចង់ធ្វើឲ្យគាត់អញ្ចឹងទេ»។ លោកប៉ា សុជាតិវង្ស បានមានប្រសាសន៍ទៀតថា ទឹកដែលជនលិចនៅក្នុងតំបន់បឹងកក់នេះ មិនមែនដោយសារតែការបូមដីចាក់បំពេញបឹងកក់នោះទេ។